Visit Baranja

Vinatlon
2026-05-29 20:00 - 2026-05-31 17:00 (Europe/Zagreb)
Kad Baranja otvori svoje surduke, čaše se pune vrhunskim vinima, a krajolik, okusi i glazba spoje u doživljaj koji se pamti! Sve vam je jasno, znate da stiže Vinatlon!
29. i 30. svibnja, u organizaciji Udruge vinogradara Baranje Zmajevac uz podršku brojnih institucija i partnera, i ove godine Baranja ponovno postaje najpoželjnija vinska destinacija kontinentalne Hrvatske, a Vinatlon 2026. donosi spoj vrhunske enologije, autentičnog baranjskog prostora, odlične atmosfere i programa koji okuplja ljubitelje vina, hedoniste, izletnike i sve one koji traže dobar razlog za bijeg u prirodu.
No Vinatlon nije samo proslava vina. On je i kruna stručnog rada baranjskih vinogradara, jer cijela priča počinje već početkom svibnja, ocjenjivanjem vina Šampion Dunava i tradicionalnim izborom Novinarske graševine, čime se potvrđuju kvalitete etiketa koje će publika kušati na samoj manifestaciji.
U prekrasnom ambijentu Interpretacijskog etno-centra u Karancu, u petak, 29. svibnja od 20 sati posjetitelje očekuje Večer šampiona, ekskluzivna prilika za kušanje oko 150 vrhunskih uzoraka s ocjenjivanja Šampion Dunava, uz gostujuća vinarstva i glazbeni nastup Gorana Karana.
Petak donosi i dodatni sadržaj kroz stručni skup u organizaciji Kluba članova Selo, kao i potpisivanje povelje Vinski krug. Tijekom dana će se vinska priča širiti po raznim lokacijama Općine Kneževi Vinogradi, gdje posjetitelje očekuju radionice zlatoveza, slikanja s vinom i slikanja na staklu, vinske degustacije i sadržaji koji spajaju kreativnost, tradiciju i enološko iskustvo.
Prava vinska razglednica Baranje otvara se u subotu, 30. svibnja, jer od 14 sati zmajevački surduci postaju središte vrhunske kapljice, baranjske gastronomije i nezaboravne atmosfere. Uz uživanje u najboljim vinima, posjetitelje očekuju već poznate vinske igre, stručne radionice, vođene degustacije, slikanje vinom, sajam domaćih proizvoda te koncertna završnica uz Ninu Badrić.
Kao i do sada, posjetitelji mogu birati, petak, subota ili oba dana, vlastiti prijevoz ili organizirani bus, kotizacije ili slobodne degustacije, organizirane igre i radionice ili opuštena šetnja od vinarije do vinarije. A sve informacije i prijave nalaze se na link za prijavu. Zbog ograničenog broja mjesta, posebno za petak i stručne radionice, ne čekajte zadnji tren. Kliknite i već danas osigurajte svoje mjesto na jedom od najiščekivanijih eno-gastro događaja godine.
Jer Vinatlon nije samo manifestacija. To je doživljaj Baranje u njezinom najljepšem izdanju, kada vino priča priču kraja, ljudi, tradicije i ponosa koji se prenosi iz podruma u podrum, iz čaše u čašu. Stoga, rezervirajte posljednji vikend u svibnju za Baranju. Vinatlon 2026. ponovno zove na čašu vrhunskog vina, susret s najboljim od Baranje i dva dana za pamćenje.
Manifestacija je sufinancirana kroz natječaj INTERREG VI-A IPA Programa Hrvatska – Srbija 2021. – 2027., u sklopu projekta Wine Heritage.
